“O‘ztransgaz”: O‘zbekiston bo‘yicha 3 mln xonadonga tabiiy gaz, yana 3 mln xonadonga esa suyultirilgan gaz yetkazib berilmoqda

Toshkentda “O‘ztransgaz” AJ  faoliyatida yangilanish, modernizatsiya va istiqbolli hamkorlik masalalari” mavzuida Respublika anjumani bo‘lib o‘tmoqda. Bu haqda “O‘ztransgaz” aksiyadorlik jamiyati Axborot xizmati “Daryo”ga xabar berdi.

Unda “O‘ztransgaz” AJ va uning hududiy bo‘limlari xodimlari, O‘zbekiston Respublikasi Vazirlar Mahkamasi huzuridagi “Sanoatgeokontexnazorat” davlat inspeksiyasi, IIV Yong‘in xavfsizligi bosh boshqarmasi, Favqulodda vaziyatlar vazirligi, Yong‘inga qarshi kurash jamiyati hamda OAV vakillari qatnashmoqda.
Unda ta’kidlanishicha, “O‘ztransgaz” AJ iste’molchilarga belgilangan tartib asosida tabiiy hamda suyultirilgan gazni uzluksiz, xavfsiz yetkazib berish ishlarini ijobiy hal etgan. Ishlab chiqilgan mexanizm eng chekka hududlarni qamrab olgani bilan ahamiyatli bo‘lmoqda. Ayni vaqtda mamlakat bo‘yicha 3 million 353 ming xonadonga tabiiy gaz, 3 million xonadonga esa suyultirilgan gaz yetkazib berilmoqda.
Iste’molchilar o‘rtasida tabiiy va suyultirilgan gazdan xavfsiz foydalanish bo‘yicha 330 ming 589 ta eslatma, 4 ming 182 marotaba suhbat, radio va aholi ko‘p yig‘iladigan joylarda mingdan ziyod eshittirish, televideniye orqali 396 marotaba chiqish va videoroliklar ishlab chiqilib, targ‘ibot ishlari doimiy ravishda olib borilyapti.